David Kramer sê nee dankie vir toekenning oor Steve ook optreeDavid Kramer en Steve Hofmeyr (Foto’s: Afternoon Express/Facebook) Die sanger David Kramer het onlangs ŉ toekenning vir sy lewenslange bydrae tot Afrikaanse musiek van die hand gewys nadat hy gehoor het dat hy die verhoog met Steve Hofmeyr tydens dié spoggeleentheid sou deel. Kramer sou met dié toekenning vereer word tydens ŉ private geleentheid op die Rust en Vrede-wynlandgoed tussen Somerset-Wes en Stellenbosch in die Wes-Kaap. Volgens Netwerk24 het die sanger ook nie na afloop van die geleentheid sy toekenning afgehaal nie. Hofmeyr het in ŉ onderhoud met Maroela Media gesê hy is bewus van die kritiek teen hom. “Ek deel weekliks al vir 30 jaar verhoë met mense wie se opinies, geloofs- en seksuele voorkeure erg verskil, en het nog nooit ŉ manier gesoek om dit te onderdruk nie. Hierdie verdraagsaamheid het ek by my liberale helde geleer,” het hy gesê. Volgens die sanger het hy en Kramer “nou die dag nog” ŉ verhoog en kleedkamer gedeel. “Ek sal tot ek sterf my grondwetlike reg op assosiasie en internasionale reg op selfbeskikking eis. Daar is niks rassisties of haatlik daaraan nie.” Hofmeyr sê verder dit is jammer dat die konsert, wat bedoel was om positief te wees, nou deur ŉ onaangenaamheid versuur is. “Hierdie mense ken my al lank. Hulle is huigelaars want hulle weet dat ek geensins rassisties is nie. Het iemand genoem hoeveel miljoene ons daardie aand ingesamel het vir behoeftiges? “Ek daag hulle, die linkses en demokrate, vir debat waarin hulle ons kan oortuig dat behoudendes soos ek nie ŉ regverdige inkomste of podium mag verdien nie. Intussen gun ek hulle hul loopbane, opinies en inkomste.” Kramer wou nie kommentaar lewer nie.